**Şoricelul musafir**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-o seară, la bunici,

Când erau copiii mici,

A venit la chilipir

Şoricelul musafir.

S-a plimbat frumos prin casă,

Pe sub scaun, pe sub masă,

Cu mustăţile-ncurcate

Şi lăbuţele la spate.

Dacă-am fi ştiut că vine,

Noi l-am fi primit mai bine,

Dar aşa, privim din pat,

Cum ridică supărat

O sprânceană şi se-ncruntă,

Parcă ne-ar lua la trântă.

Cu boticul.

Cât nimicul,

Gura spartă

Ne şi ceartă.

El venise să înghită

O plăcintă şi-o clătită.

Ar fi ros şi pâine goală,

Vreun pesmet de miluială.

Noi, nici gând să-i dăm mâncare

Că nici n-are burtă. Are?

Cât îl vezi de mic, săracul.

Poţi să torni în el cu sacul.

Mărunţica arătare

Are poftă de mâncare.

Dinţii-i sunt mărunţi în bot,

Ronţa-ronţa-ronţa TOT!